钦定古今图书集成/理学汇编/文学典/第129卷 > 《酬丘拱外甥览余旧文见寄》李端
## 钦定古今图书集成/理学汇编/文学典/第129卷 > 《酬丘拱外甥览余旧文见寄》李端

丘迟本才子，始冠即周旋。舅乏郗鉴爱，君如卫玠贤。
礼将金友等，情向玉人偏。鄙俗那劳似，龙钟却要怜。
投砖聊取笑，赠绮一何妍。野坐临黄菊，溪行踏绿钱。
岩高云反下，洞黑水潜穿。僻岭猿偷栗，枯池雁唼莲。
身居霞外寺，思发月明田。犹恨萦尘网，昏昏过岁年。